ઓલ ઈન્ડિયા રિઝર્વ બેન્ક એસોસિએશને સોમવારે એક પત્ર લખ્યો હતો જેમાં તેણે કહ્યું હતું કે ‘અમે દૃઢપણે માનીએ છીએ કે રિઝર્વ બેન્કની સ્વાયત્તતાનો અનાદર દુર્ઘટનાને આમંત્રણ છે અને સરકારે તેનાથી દૂર જ રહેવું જોઈએ.' એસોસિએશને કહ્યું કે આચાર્યએ સરકારના હસ્તક્ષેપની ભૂમિકા અને રિઝર્વ બેન્ક વિશે જે ટિપ્પણી કરી તેનાથી સમગ્ર દેશ સ્તબ્ધ થઈ ગયો છે. આ કંઈ અચાનક બહાર આવેલી વાત નથી, પરંતુ ખાસ્સા સમયથી વિખવાદ ચાલી રહ્યો હતો, જે અંતે બહાર આવ્યો છે. એસોસિએશને પત્રમાં લખ્યું છે કે સરકાર અને રિઝર્વ બેન્ક વચ્ચેની તિરાડ હવે પહોળી થઈ ગઈ છે અને સરકાર તથા નાણા મંત્રાલયની સતત દખલથી કંટાળીને અને હતાશ થઈને ડેપ્યૂટી ગવર્નરે આ નિવેદન કર્યું છે. આરબીઆઈના બોર્ડને પણ કેટલાક મુદ્દે ચોક્કસ દિશાનિર્દેશ અપાય છે.